અમદાવાદ શહેરમાં સરખેજ વિસ્તારમાં પોલીસે રિક્ષા ચાલકને માર મારતા રોષે ભરાયેલા સ્થાનિકો અને અન્ય રિક્ષા ચાલકોએ સરખેજ ચોકડી પર ચક્કાજામ કર્યો હતો. અમદાવાદ શહેરમાં સૌરાષ્ટ્ર તરફથી આવવાના મુખ્ય રસ્તા પર ચક્કાજામ કરતા ટ્રાફિક જામ થઈ ગયો હતો અને વાહનોની લાંબી કતારો લાગી હતી. રોષે ભરાયેલા ટોળાએ પોલીસ પર પથ્થરમારો કર્યો હતો, જેને કારણે વાહનોના કાચ તૂટ્યા હતા. પરિસ્થિતિને નિયંત્રણમાં લેવા માટે પોલીસે ટોળા પર લાઠીચાર્જ કર્યો હતો અને ચક્કાજામ દુર કરી રસ્તો ખુલ્લો કર્યો હતો.